**Dezacord**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lui Ovidiu Băjan

Ce tristă mă privește o fată oarecare,

Amar, în colțul gurii, se stinge un surâs,

Iar palmele unite a sfântă invocare

Sunt aripi de speranță, cutremurate-n plâns.

Ai fost și tu menită să guști extazul vieții,

Dar prea devreme gheara ursitei te-a rănit

Și-ai căutat scăpare în ce au scris poeții!

Dar, astăzi, versul tandru se stinge, răstignit.

Se scurg puhoaie grele- cuvinte deșănțate-

Împerecheate-n rime lipsite de rușine

Punând la loc de cinste injurii și păcate

În scopul defăimării conceptelor creștine.

Și tot ce-nseamnă farmec în vers și poezie,

Se pierde-n vălmășagul cuvintelor murdare-

Torent abominabil, grotescă fantezie

Emersă din tornada dorințelor carnale.

Trezește-te odată, făptură depășită,

Ocupă-ți și tu locul în lumea desfrânată

Nu lăcrima degeaba, gândirea ta-i greșită,

E poezia, astăzi, de impostori vânată!

Nu te gândi la Goga, nu-l preaslăvi pe Blaga,

Pe Eminescu lasă-l să-și doarmă somnul lin,

Pe Țărnea sau Nichita nu-i invoca degeaba,

Pe Păunescu uită-l! Coșbuc e un străin!

Ridică-te și pleacă, asumă-ți alte gânduri,

Nu te uita la mine, mi-e dialectul sparg?

Și a plecat să-și plângă tristețea-n negre rânduri...

Mă-ndepărtez, mirată, oglinda când o sparg!

Adina V.

19.10.2016